Op Melkbosstrand kan jy jou tone in die sand (en in die koue Atlantiese Oseaan) woel, vars seekos eet en laatmiddag met ’n boetiekbier in die hand uitkyk oor die blou dam se branders, en dáái foto van Tafelberg neem.
Daai ontbyt moet afgestap word om plek te maak vir middagete later.Stap van 1ste Laan op ’n wandelpad en later seelangs tot by die monding van die Soutrivier (2 km). Kyk ook hoe die brander- en vlieërplankryers oor die golwe vlie’.
Daar is min dinge wat ’n groot honger aanwakker soos vars seelug en ’n bietjie oefening. Die Damhuis, geleë in die oudste gebou op Melkbos (dit was die visskuur van die oorspronklike plaas De Melkbosch en is rondom 1785 gebou), is ’n ou gunsteling. Jy sit tussen dik witgekalkte mure wat twee eeue gelede saamgeflans is uit koeimis, walvisbene, strooi en sand, en smul aan eg Suid-Afrikaanse geregte soos Weskusmossels (R113), kerrievis (R128) en beesstert (R128).
Stap terug na jou motor, en ry die entjie af in Kusweg na die onderpunt van 11de Laan. Op die strand staan ’n pers huisie (Tube Wave; 082 568 8945) waar jy die lekkerste draairoomys (R14) op die dorp (dalk langs die hele Weskus!) kan koop. Kom nou Pa, betaal daai ekstra R6 vir die Flake!
As jy lus is om nog te stap, fiets te ry, of om net in jou motor aan te kruie deur die fynbos terwyl jy aan jou roomys smul, maak ’n draai by die Koeberg-natuurreservaat.
Hier is ook rooikatte, slange en ’n befoeterde sebra wat nie daarvan hou om fietsryers te laat verby kom as hy in die pad stap nie!